ELŐTERJESZTÉS

Szombathely Megyei Jogú Város Közgyűlésének 2019. június 18-i ülésére

Javaslat Szombathely működő temetőivel kapcsolatos

döntések meghozatalára

Szombathely Megyei Jogú Város Közgyűlése a 116/2019. (IV.30.) Kgy. sz. határozat 3. pontjában arról döntött, hogy készüljön előterjesztés a temetkezéssel kapcsolatos kérdésekről.

A Vas Megyei Temetkezési Kft. ügyvezetője az alábbi tájékoztatást küldte a működő temetőkben rendelkezésre álló szabad helyekről.

**Jáki úti köztemető:**

A vagyonkezelő javaslata alapján a Jáki úti temetőben az A, B, C, C-4, F-5 parcellák sírhelyei újrahasznosításra meghirdetésre kerültek. Az ezáltal felszabaduló, újrahasznosítható sírhelyek száma 1477 db. Mivel az A és B parcellákban – a ’60-as, ’70-es évek sűrű betemetései miatt – túl kicsik a sírhelyek, így gyakorlatilag csupán kb. 1013 db a valójában újra értékesíthető. Az U-10 parcellában további 174 db sírhely eladható. Így összességében kb. 1.187 db sírhely áll rendelkezésre.

A 2016. (új sírhely 50 db, rá-és mellétemetés 121 db) 2017. (új sírhely 52 db, rá-és mellétemetés 106 db), és 2018. (új sírhely 47 db, rá-és mellétemetés 97 db) évi adataink alapján – amennyiben a temetések száma drasztikusan nem változik – ez várhatóan kb. 20 évre elegendő koporsós betemetésre.

A Jáki úti köztemetőben megfelelő számú urnás betemetési hely áll rendelkezésre, annak ellenére, hogy az urnás temetkezési formát egyre többen választják.

A Vas Megyei Kormányhivatal Szombathelyi Járási Hivatala által lefolytatott 2019. április 10-i ellenőrzésről készült jegyzőkönyv is tartalmazza az alábbi hiányosságokat, problémákat a temetővel kapcsolatosan:

* ravatalozó felújítása, akadálymentesítése szükséges,
* új illemhelyek kialakítása a főbejáratnál.

A Jáki úti temető aszfaltozott útjainak felújítása indokolt. A SZOVA Nonprofit Zrt. az ez évi rendelésállományuk nagysága miatt árajánlatot sem adott a feladat elvégzésére, így egyenlőre vállalkozó keresése van folyamatban.

Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló, Szombathely Megyei Jogú Város Önkormányzata Közgyűlésének 30/2006. (IX.7.) számú önkormányzati rendelete szabályozza a Jáki úti temető területének bővítési lehetőségét. A Szabályozási terv alapján a bővítésben érintett ingatlanok a következők:

* Szombathely 0818/10 helyrajzi számú, 3,3784 m2 nagyságú, szántó művelési ágú ingatlan,
* Szombathely 0818/11 helyrajzi számú, 13,8117 m2 nagyságú, a) szántó és b) legelő művelési ágú ingatlan,
* Szombathely 0818/35 helyrajzi számú, 4,6463 m2 nagyságú, szántó művelési ágú ingatlan,
* Szombathely 0818/36 helyrajzi számú, 5,0518 m2 nagyságú, szántó művelési ágú ingatlan,
* Szombathely 0818/37 helyrajzi számú, 5,1517 m2 nagyságú, szántó művelési ágú ingatlan,
* Szombathely 0818/38 helyrajzi számú, 2,1482 m2 nagyságú, szántó művelési ágú ingatlan,
* Szombathely 0818/41 helyrajzi számú, 1616 m2 nagyságú, szántó művelési ágú ingatlan,
* Szombathely 0818/42 helyrajzi számú, 3,5285 m2 nagyságú, szántó művelési ágú ingatlan.

Az ingatlanok magánszemélyek tulajdonában állnak. A temető bővítéséhez szükséges intézkedések az elkövetkező években az önkormányzat számára jelentős feladatokat fognak jelenteni. A Vas Megyei Temetkezési Kft. a Jáki úti temető jelenlegi területének szinte teljes hányadát már temetkezési célra felhasználta, bővítési lehetőség csak új ingatlanok bevonásával lehetséges. Ez egy hosszú távú és nagy léptékű bővítést jelentene, amely jelentős önkormányzati forrást fog igényelni. Első lépésként azonban az ingatlanok tulajdonjogának megszerzése a feladat. 2018. évben megvásárlásra került a Gazdasági és Városstratégiai Bizottság jóváhagyásával a Szombathely 0818/10 helyrajzi számú, 3,3784 m2 nagyságú, szántó művelési ágú ingatlan 20.169.048,- Ft összegű vételárért. Az ingatlan jelenleg is haszonbérlet útján hasznosított, amely jogviszony fenntartása a temetői beruházás megkezdéséig célszerű.

**Herényi köztemető:**

A temető bővítése az elmúlt időszakban megtörtént, kisajátítási eljárás útján az Önkormányzat tulajdonába került a 120/11, 120/12, és a 120/13 hrsz-ú ingatlan. A tulajdonszerzés követően a telekalakítás is megvalósul a szabályozási tervnek megfelelően. Az új parcella kialakításával a temetkezési problémák megszűntek. Az elmúlt időszakok (2016., 2017. és 2018. év) vizsgálata, a temetések gyakorisága és formája alapján a koporsós temetésekre kijelölt terület/parcella előreláthatólag 17-18 évre elegendő. (2016-ban új sírhely 9 db, rátemetés 20 db, 2017-ben új sírhely 6 db, rátemetés 15 db, 2018-ban új sírhely 6 db, rátemetés 9 db volt). A temetőben a bővítést követően megfelelő számú urnás betemetési hely áll rendelkezésre.

Az új parcella végleges kialakítására sajnos még nem került sor. Elkészült a kerítés, valamint a védősáv növényzetének telepítése történt meg. A temetői utak kialakítása, vízvételezési lehetőség biztosítása, világítás valamint a tervezett hamvszóró kiépítése még további feladatokat jelent.

**Oladi városrészben üzemelő köztemető:**

Ebben a temetőben az egyik legnehezebb feladat a bővítés. A terület elhelyezkedése miatt csak földfeltöltéssel lehetne megoldani a temető bővítését, ami rengeteg költséggel járna. Jelen állapotban a temetőben 1 db új sírhely áll rendelkezésre a koporsós temetésre, valamint 8 db urnakripta kiépítése történt meg.

A vagyonkezelő javaslata alapján a temetőben a lejárt, gondozatlan sírhelyek meghirdetésre kerültek 2015. évben, aminek következtében a temető 55 db újrahasznosítható sírhellyel rendelkezik. Sajnos ezeknek a síroknak a döntő többsége felépítménnyel rendelkezik, melyeknek az elbontása és megsemmisítése jelentős költséggel jár.

Temetőben az elmúlt időszakok vizsgálata alapján 2016-ban (új sírhely 2 db, rátemetés 6 db), 2017-ben (új sírhely nem volt, rátemetés 5 db), 2018-ban (új sírhely 2 db, rátemetés 2 db) volt. Várhatóan 10-12 évre elegendő sírhely áll rendelkezésre a koporsós betemetésre.

Szombathely Megyei Jogú Város Helyi Építési Szabályzatáról, valamint a Szabályozási terv jóváhagyásáról szóló 30/2006. (IX. 7.) önkormányzati rendelet tartalmazza a temető északi irányban való bővítését, amelynek megvalósításához területeket kellene bevonni a fejlesztésbe területvásárlással, illetve kisajátítással (a szombathelyi 4164, 4165, 4166 és 4163 hrsz-ú ingatlanokat érintően). A 305/2014.(VI.19.) Kgy. számú határozatban a Közgyűlés az oladi temető bővítésére szolgáló szombathelyi 4163 hrsz-ú ingatlan fajlagos vételárát 4.500,- Ft/m2, a szombathelyi 4164 hrsz-ú ingatlan fajlagos vételárát 2.700,- Ft/m2, a szombathelyi 4165 hrsz-ú ingatlan fajlagos vételárát 2.500,- Ft/m2, a szombathelyi 4166 hrsz-ú ingatlan fajlagos vételárát 2.500,- Ft/m2 összeggel - az előterjesztésben foglalt forgalmi értékekkel egyezően – elfogadta.

A tulajdonosokat a közgyűlési döntést követően megkerestük, szerződés-tervezetet elküldtük, azonban adásvételi szerződések a felek között nem jöttek létre.

Ügyvezető úr tájékoztatása alapján a 2014. évi temetőbővítési döntés fenntartása jelenleg nem indokolt, a meglévő terület a temetkezési feladatok ellátására elegendő.

**Gyöngyöshermán városrészben üzemelő köztemető:**

A temetőben az elmúlt időszakok vizsgálata alapján (2016-ban 5 rátemetés volt, valamint 7 új koporsós sírhely értékesítés, 2017-ben 3 db rátemetés volt és 9 db új sírhely értékesítés, 2018-ban 2 db rátemetés volt és 5 db új sírhely értékesítés) volt. 2016-ban az urnás temetések száma 7 db, 2017-ben 13 db, és 2018-ban 19 db) volt.

A temetőben koporsós betemetésre még 41 db, urnás betemetésre 9 db sírhely áll rendelkezésre.

Jelen állapotában még kb. 6-7 évig nem indokolt a temető bővítése.

**Zarkaháza városrészben üzemelő köztemető:**

A város ezen temetőjében éves szinten minimális temetés történik. 2016-ban 3 db rátemetés volt, új koporsós sírhely értékesítés nem történt, 2017-ben 2 db rátemetés volt, új koporsós sírhely értékesítés 1 db volt, 2018-ban nem volt koporsós temetés. 2016-ban 6 db urnás, 2017-ben 4 db, és 2018-ban 6 db urnás elhelyezésre került sor.

Zarkaházán koporsós betemetésre 10 db, valamint 4 db urnasírhely áll rendelkezésre. Jelen állapotában a sírhelyek várhatóan 6-7 évig elegendők.

**Szentkirály városrészben üzemelő köztemető:**

2016. évben 3 db rátemetés történt, új koporsós sírhely értékesítés nem volt, 2017-ben 6 db rátemetés, 6 db új koporsós sírhely értékesítés történt, 2018-ban 3 db rátemetés és 4 db új sírhely értékesítés történt. 2016-ban 5 db, 2017-ben 6 db, és 2018-ban 8 db urnás elhelyezésre került sor. A temetőben további betemetésre 9 db sírhely, illetve 6 db urnasír áll rendelkezésre. **A temető bővítése elkerülhetetlen, a bővítést, új parcella kialakítását mielőbb el kell kezdeni.** A jelenlegi rendezési tervben szereplő bővítés kialakítása a terület adottságai miatt (fák kivágása, gyökértelenítése, parcella kialakítása) hosszú időt venne igénybe, ezért meg kellene vizsgálni a terület bővítésének egyéb lehetőségeit is.

A bővítéshez költségvetési forrás biztosítása, a forrás ismeretéhez ingatlanforgalmi szakértői anyag beszerzése szükséges.

**Zanat városrészben üzemelő köztemető:**

2016-ban rátemetés nem volt, 2 db új koporsós sírhely értékesítése történt meg, 2017-ben 3 db rátemetés volt, de új sírhely értékesítés nem történt, 2018-ban rátemetés nem volt, új sírhely értékesítés 1 db. 2016-ban 1 db, 2017-ben 9 db, 2018-ban 6 db urnás elhelyezés volt. A temető bővítése már megtörtént. Az elkövetkező 20-50 évre a temetés megoldott.

A város területén működő temetők kapacitásával és bővítésükkel kapcsolatos összefoglalást az előterjesztés 1. számú melléklete tartalmazza.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2019. június „ ,,**

 **/: Dr. Puskás Tivadar :/**

**HATÁROZATI JAVASLAT**

**………./2019. (VI. 18.) Kgy. számú határozat**

A Közgyűlés a Szombathely működő temetőivel kapcsolatos előterjesztést megtárgyalta, és az alábbi döntéseket hozta:

1. A Közgyűlés egyetért a Jáki úti temető bővítéséhez szükséges területek megszerzésével, ezzel egyidejűleg felkéri a polgármestert, hogy készítsen értékbecslést a szükséges területszerzésekhez, melyet terjesszen a Közgyűlés elé.
2. Az Oladi temető terepviszonyait figyelembe véve a Közgyűlés úgy dönt, hogy a jelenlegi rendezési terv szerinti temetőbővítéshez szükséges területvásárlási intézkedéseket megszakítja. A Közgyűlés felhatalmazza a polgármestert, hogy kérje fel a Vas Megyei Temetkezési Kft. ügyvezetőjét az Oladi temetőben lejárt rendelkezési jogú, gondozatlan sírhelyek újraértékesítéséhez szükséges intézkedési költségekről szóló tájékoztatás elkészítésére. Ezzel egyidejűleg a Közgyűlés úgy dönt, hogy a tájékoztatás alapján a szükséges anyagi forrást a mindenkori költségvetési rendeletben biztosítja.
3. A Közgyűlés felkéri a polgármestert, hogy vizsgálja meg a Szentkirályi temető területbővítésének – a jelenlegi rendezési tervtől eltérő – egyéb lehetőségeit.

**Felelős:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

 (A végrehajtásért:

Lakézi Gábor, a Városüzemeltetési Osztály vezetője

Kiskós Ferenc, a Vas Megyei Temetkezési Kft. ügyvezetője)

**Határidő:** 2019. december 31.